
Фитопрепаратхэр къыщIагъэкI
Адыгей. Республикэм къыщызэIуахащ хущхъуэ къызыхах, ерыскъыпхъэ къэкIыгъэхэм щелэжьыну, фитопрепаратхэр къыщыщIагъэкIыну «Витаукт» ООО комплекс. А Iуэхугъуэм хэтащ Адыгейм и Iэтащхьэ ТхьэкIушынэ Аслъэнджэрий.
Мейкъуапэ куейм и Абазэхэ станицэм щаухуа заводыщIэр къыщызэIуахым кърихьэлIащ «Витаукт» компанием и унафэщI Гарбузов Алексей, район администрацэм и Iэтащхьэ Ковалев Евгений, республикэм и къэрал властым и органхэм, муниципальнэ зэгухьэныгъэхэм я лIыкIуэхэр. А инвестпроектыр Адыгейм щыпхыгъэкIыным «Витаукт»-м илъэситI тригъэкIуэдащ. ЦIыху 50 щылажьэ, метр зэбгъузэнатIэ мин 21-м щIигъу зыубыд заводыр ухуэным сом мелуан 230-рэ текIуэдащ.
ЩакIуэ лъэхъэнэм щIедзэ
Абхъаз. Республикэм щэкIуэгъуэ лъэхъэнэр къыщызэIуахащ. Абхъазым Экологиемрэ щIыуэпсыр къэгъэсэбэпынымкIэ и къэрал комитетым зэригъэувамкIэ, ар 2013 гъэм шыщхьэуIум и 17-м щыщIэдзауэ 2014 гъэм гъатхэпэм и 31 пщIондэ екIуэкIынущ.
ЩакIуэм сыт хуэдэ къуалэбзу лIэужьыгъуэми щыщу дапщэ къищэкIуну хуитми ягъэува хабзэм къыщыгъэлъэгъуащ. Къыхэдгъэщынщи, Тхылъ плъыжьым къыщыхьа хьэкIэкхъуэкIэхэмрэ къуалэбзухэмрэ къаукIыну хуит ящIыркъым. Абыхэм ящыщщ къыухэр, щыхьхэр, жыгыуIухэр, кавказ мэз джэдухэр, нэгъуэщIхэри.
КъищынэмыщIауэ, яхъумэ щIыуэпс щIыналъэхэм: заповедникхэм, лъэпкъ паркхэм, зэщIамыкъуэжа мэкъумэш щIыпIэхэм, Абхъазым и къалэхэмрэ абыхэм я Iэгъуэблагъэхэмрэ щыщэкIуэныр комитетым идэркъым.
Махуэ лэжьапщIэр хухах
Къэрэшей-Шэрджэс. Республикэм къулыкъущIэхэм я зы махуэ лэжьапщIэр КъуэкIыпIэ Жыжьэм псыдзэм и лей зыщытехьахэм хуагъэхьынущ.
КъШР-м и Iэтащхьэ Темрезов Рашид IуэхущIапIэ зэмылIэужьыгъуэхэм я унафэщIхэр псапащIэ Iуэхум къыхыхьэну къыхуриджащ. КъищынэмыщIауэ, республикэм и властхэм жаIащ лей зытехьа щIыналъэхэм Iэмал имыIэу зыхуэныкъуэмкIэ зыщIагъэкъуэну зэрыхьэзырыр.
УЭРДОКЪУЭ Женя.
